દેશમાં ચાલતાં હ્યુમન ટ્રાફિકિંગમાં પણ ઉત્તર-પૂર્વ અને દક્ષિણનાં રાજ્યોમાંથી ભીષણ ગરીબીમાં ભીંસાતા પરિવારનાં બાળકોને જ સારા ભવિષ્યના નામે આ દૂષણમાં ખેંચી લાવવામાં આવે છે. છોકરીઓ વેશ્યાવૃત્તિમાં તો છોકરાઓ મોટા ભાગે કોલસાની ખાણ, ઈંટવાડા, હેન્ડલૂમ્સ, ભરતકામ, રાઇસમિલ્સ અને ખેતમજૂરીમાં જોતરી દેવામાં આવે છે. અહીં રોજની ૧૬ કલાકની મજૂરીના બદલામાં એમને બે ટંક ખાવાનું અને નહીં જેવા પૈસા મળે છે. કેટલાકને તો એ પણ નથી મળતાં. આ છોકરાઓનું જાતીય શોષણ પણ થાય છે અને સહકાર ન આપનારને ભૂખ તથા માર વેઠવાના થાય છે. આમાંના કોઈ પણ કામમાં છોકરાની મરજી જરાય ચાલતી નથી, તે ગુલામ તરીકે જ જીવે છે.